Oficiālais Vēstnesis L 292 , 21/11/2000 Lpp. 0007 - 0008



Padomes Regula (EK) Nr. 2550/2000 (2000. gada 17. novembris), ar kuru groza Regulu (EK) Nr. 1626/94, ar ko paredz konkrētus tehniskus pasākumus jūras resursu saglabāšanai Vidusjūrā EIROPAS SAVIENĪBAS PADOME, ņemot vērā Eiropas Kopienas dibināšanas līgumu, ņemot vērā Padomes 1994. gada 27. jūnija Regulu (EK) Nr. 1626/94, ar ko paredz konkrētus tehniskus pasākumus zvejas resursu saglabāšanai Vidusjūrā [1], un jo īpaši tās 3. panta 1. punktu un 6. panta 1. punktu, ņemot vērā Komisijas priekšlikumu, tā kā: (1) Regulas (EK) Nr. 1626/94 3. panta 1. punktā un 6. panta 1. punktā izklāstīti daži tehniskie resursu saglabāšanas pasākumi, uz kuriem attiecinātas atkāpes līdz 2000. gada 31. maijam, attiecībā uz dažām tradicionālām zivsaimniecības vai zvejas darbībām. (2) Zvejas darbības, uz kurām pašlaik attiecas minēto atkāpju priekšrocības, veido ļoti svarīgu ieguldījumu liela skaita ar zvejniecību saistītu nozaru kopējā saimnieciskajā stāvoklī. (3) Padomes 1999. gada 24. jūnija Regulas (EK) Nr. 1448/1999, ar ko ievieš pagaidu pasākumus noteiktu Vidusjūras zvejniecības veidu pārvaldībai un groza Regulu (EK) Nr. 1626/94 [2], 2. panta 2. punktā ir noteikts, ka, ņemot vērā visu attiecīgo zinātnisko informāciju, Komisijai jāiesniedz Padomei priekšlikums ar konstatējumu, vai var turpināt zvejas darbības, uz kurām attiecas iepriekš minētie atkāpju nosacījumi, un tehniskie nosacījumi, kam tās būtu jāregulē. (4) Zvejniecības zinātniskā, tehniskā un ekonomiskā komiteja (STECF) plenārsēdē, kas notika no 2000. gada 3. līdz 7. aprīlim, sniedza savu atzinumu par iepriekš minētās zvejniecības bioloģisko ietekmi; pamatojoties uz informāciju, kas saņemta no STECF, var secināt, ka dažu zvejniecības veidu negatīvo ietekmi uz resursiem var mazināt, ja ievēro dažus tehniskus nosacījumus. (5) Debates par kopējo zivsaimniecības politiku, kas notiks 2002. gadā pēc ziņojuma, ko Komisija iesniegs saskaņā ar 14. panta 2. punktu Padomes 1992. gada 20. decembra Regulā (EEK) Nr. 3760/92, ar ko izveido Kopienas zivsaimniecības un akvakultūras sistēmu [3], sniegs pamatu šā un citu noteiktu Vidusjūras zvejniecības veidu jautājumu ilgtermiņa risinājumam. (6) Tāpēc ir lietderīgi paredzēt līdz 2002. gada 31. decembrim turpināt ievērot esošās atkāpes no 3. panta 1. punkta un 6. panta 1. punkta, ievērojot tehniskos nosacījumus, kuri mazina zvejniecības ietekmi uz resursiem. (7) Dalībvalstīm ar valsts tiesību aktiem būtu jāregulē iepriekš minētie tehniskie nosacījumi saskaņā ar pamatnostādnēm, kas izstrādātas uz STECF atzinumu pamata. (8) Attiecīgi būtu jāgroza Regula (EK) Nr. 1626/94, IR PIEŅĒMUSI ŠO REGULU. 1. pants Regulu (EK) Nr. 1626/94 groza šādi: 1. Ar šādu tekstu aizstāj 3. panta 1. punkta otro daļu: "Tomēr jebkuru zvejas rīku, ko izmanto tādā attālumā no krasta, kas ir mazāks par pirmajā daļā noteikto, un to dara saskaņā ar valsts tiesību aktiem, kas ir spēkā 1994. gada 1. janvārī, var turpināt izmantot līdz 2002. gada 31. decembrim, ja vien Padome, ar kvalificētu balsu vairākumu balsojot par Komisijas ierosinājumu, nenolemj citādi, ņemot vērā zinātniskos datus, kas pierāda, ka tādu zvejas rīku izmantošanai nav negatīvas ietekmes uz resursiem." 2. Šādu punktu iekļauj 3. pantā: "1. a. Ir aizliegts izmantot zvejas rīkus atbilstīgi 1. punkta otrās daļas nosacījumiem, izņemot zveju, ko veic ar "gangui"., ja vien attiecīgā dalībvalsts nav veikusi pasākumus, lai nodrošinātu, ka saistībā ar minēto zvejniecību: - netiek apdraudēts 3. punktā paredzētais aizliegums, - zveja neietekmē kuģu darbības, kuri izmanto citus zvejas rīkus, nevis traļus, zvejas vadus vai līdzīgus velkamos tīklus, - zveja attiecas vienīgi uz mērķa sugām, uz kurām neattiecas prasības par minimālo loma izmēru saskaņā ar 8. pantu, - zveja ir ierobežota tā, ka IV pielikumā minēto sugu nozveja ir minimāla, - uz kuģiem attiecas prasība par īpašām zvejas atļaujām, ko izsniedz saskaņā ar Padomes 1994. gada 27. jūnija Regulu (EK) Nr. 1627/94, ar kuru nosaka vispārīgus noteikumus par īpašām zvejas atļaujām [4]. Minētos pasākumus paziņo Komisijai līdz 2000. gada 31. decembrim.". 3. Minētās regulas 6. panta 1. punktā datumu "2000. gada 31. maijs" aizstāj ar "2002. gada 31. decembris". 4. Šādu punktu iekļauj 6. pantā: "1. a. Ir aizliegts izmantot zvejas rīkus atbilstīgi 1. punkta otrās daļas nosacījumiem, ja vien attiecīgā dalībvalsts nav veikusi pasākumus, lai nodrošinātu, ka attiecībā uz minēto zvejniecību: - zveja attiecas vienīgi uz mērķa sugām, uz kurām neattiecas prasības par minimālo loma izmēru saskaņā ar 8. pantu, - zveja ir ierobežota tā, ka IV pielikumā minēto sugu nozveja ir minimāla, - uz kuģiem attiecas prasība par īpašām zvejas atļaujām, ko izsniedz saskaņā ar Regulu (EK) Nr. 1627/94. Minētos pasākumus paziņo Komisijai līdz 2000. gada 31. decembrim." 2. pants Šī regula stājas spēkā dienā, kad to publicē Eiropas Kopienu Oficiālajā Vēstnesī. To piemēro no 2000. gada 1. jūnija. Šī regula uzliek saistības kopumā un ir tieši piemērojama visās dalībvalstīs. Briselē, 2000. gada 17. novembrī Padomes vārdā — priekšsēdētājs J. Glavany [1] OV L 171, 6.7.1994., 1. lpp. Regulā jaunākie grozījumi izdarīti ar Regulu (EK) Nr. 812/2000 (OV L 100, 20.4.2000., 3. lpp.). [2] OV L 167, 2.7.1999., 7. lpp. [3] OV L 389, 31.12.1992., 1. lpp. Regulā jaunākie grozījumi izdarīti ar Regulu (EK) Nr. 1181/98 (OV L 164, 9.6.1998., 1. lpp.). [4] OV L 171, 6.7.1994., 7. lpp. --------------------------------------------------